Modelbaas steeds nie gevonnis nieDawie de Villiers tydens ‘n vorige verskyning in die hof. Foto: ANA Die vonnisoplegging van Dawie de Villiers, die hoof van ŉ modelagentskap in Kempton Park wat skuldig bevind is op aanklagte van onder meer verkragting, is Dinsdag vir die soveelste keer uitgestel. De Villiers, die stigter van Modelling South Africa (PTY), is in Februarie skuldig bevind aan aanklagte van verkragting, seksuele aanranding, seksuele regmaking, bedrog, blootstelling van kinders aan pornografie en toegang tot kinderpornografie. Sy vonnisoplegging is al talle kere in die hooggeregshof in Johannesburg uitgestel aangesien daar op transkripsies van die verhoor gewag word. Tydens ŉ vorige hofverskyning het Arveena Persad, die staatsaanklaer, aangevoer dit is nie in die belang van geregtigheid dat De Villiers steeds op borgtog vry is nadat hy skuldig bevind is op die aanklagte teen hom nie. Die voorvonnisverrigtinge is Dinsdag weereens uitgestel nadat die regter ŉ ander saak elders moes behartig. Persad het aan die hof gesê sy wil dit op rekord plaas dat “regter Moosa versoek het dat die saak in die hooggeregshof in Pretoria aangehoor moet word aangesien hy ŉ ander kwessie daar hanteer”. Die saak is tot 5 Oktober uitgestel. De Villiers het in reaksie hierop gesê die voortdurende uitstel van die saak is “irriterend”, maar daar is niks wat hy daaraan kan doen nie. “Dit is tydrowend,” het hy gesê.